ครึ่งบ่ายไม้สั้น – บล.คันทรี่กรุ๊ป
บริษัทหลักทรัพย์ คันทรี่กรุ๊ป สรุปทิศทางและแนวโน้มตลาดบ่ายนี้
20 ก.ค. 2558

สรุปตลาดภาคเช้า
ตลาดภาคเช้าปิดปรับตัวลดลง ขณะที่ตลาดหุ้นรอบบ้านเคลื่อนไหวไร้ทิศทาง แม้ว่าการช่วยเหลือกรีซจะมีความชัดเจนมากขึ้น แต่ก็ไม่ได้สร้างความเชื่อมั่นต่อการลงทุน โดยมีแรงขายจากหุ้นในกลุ่มพลังงานและธนาคารกดดันดัชนี  ปิดตลาดภาคเช้าดัชนีเปลี่ยนแปลง -9.32 จุด  (-0.63%) มาอยู่ที่ 1,469.99 จุด มูลค่าการซื้อขาย 1.3 หมื่นล้านบาท
แนวโน้ม ภาคบ่าย
ประเมินดัชนีคาดว่าจะแกว่งตัวในกรอบแคบ หลังในช่วงเช้าดัชนีปรับตัวลดลงในหุ้นธนาคาร และพลังงาน รับความกังวลต่อการขยายตัวของเศรษฐกิจในประเทศไปบางส่วน เรายังคงแนะนำทะยอยสะสมหุ้นที่ได้ประโยชน์จากเม็ดเงินภาครัฐเป็นหลัก
 
วิเคราะห์ทางเทคนิค
ACD ราคาปิด 2.52 บาท
แนวรับ 2.48 บาท    แนวต้าน 2.70 บาท
แนว cut loss หากใกล้จะหลุด 2.44 บาท
กราฟ ACD ดีดตัววกกลับแบบ counter attack ในแท่งเทียน  ทำให้สัญญาณ RSI เริ่มดีดตัวขึ้นมาได้อีกครั้งหนึ่ง โดยราคาหุ้นมีโอกาสปรับตัวเพิ่มขึ้นจากปัจจุบัน และสัญญาณซื้อจะเกิดชัดเจนขึ้นเมื่อผ่าน 2.60 บาท แนะนำซื้อเก็งกำไร
NNCL ราคาปิด 1.60 บาท
แนวรับ 1.58 บาท   แนวต้าน 1.70, 1.80 บาท
แนว cut loss หากใกล้จะหลุด 1.56 บาท
กราฟ NNCL อ่อนตัวลงเมื่อสัปดาห์ก่อนทดสอบแนวรับใกล้ระดับต่ำสุดเดิม หรือเกิด Triple bottom โดยช่วง 2 ครั้งที่ผ่านมาดีดตัวขึ้นกลับไปยัง 1.70 บาททุกครั้ง ขณะที่สัญญาณล่าสุดมีลักษณะใกล้เคียงกัน ทำให้มองว่าอาจดีดตัวขึ้นได้ และหากผ่าน 1.70 บาทได้จะขึ้นแรงไป 2 บาท แนะนำเก็งกำไร
เด็กแนว
SYNEX ผู้จัดจำหน่ายคอมพิวเตอร์ อุปกรณ์ต่อพ่วงคอมพิวเตอร์ ซอฟท์แวร์ ระบบสารสนเทศ และวัสดุสิ้นเปลืองที่ใช้กับคอมพิวเตอร์ โดยบริษัทฯ เป็นผู้แทนจำหน่ายสินค้าจากผู้ผลิตชั้นนำระดับโลก และมีฐานลูกค้าที่เป็นผู้ประกอบการคอมพิวเตอร์ทั้งที่เป็นร้านค้าปลีกและค้าส่งทั่วประเทศ  ความโดดเด่นของบริษัทในปีนี้เริ่มกันตั้งแต่ Q1 กำไรกระโดด 100% และ Q2 ยังมีแววกระโดดไม่แพ้กัน ยอดขายโทรศัพท์ Huawei และการขายอุปกรณ์ต่อพ่วงไอที ให้ผู้รับเหมาทำให้ยอดขายทะลัก เพราะผู้รับเหมาที่รับงานประมูลก็มาสั่งสินค้าจาก Synex นี่เอง จึงจัดเป็นบริษัทที่มีฐานลูกค้าหลากหลายทั้งร้านค้าทั่วประเทศ ลูกค้าทั่วไปและผู้รับเหมาต่างๆ  ผลกำไรที่เติบโตนี้ทำให้ forward PE ของบริษัทสิ้นปีต่ำเพียง 10 เท่าเทียบบริษัทคู่แข่งถือว่าค่า PE ของ Synex ถูกกว่ากันเท่าตัว ราคาหุ้นจึงควรไปอีกไม่น้อยถ้าให้ค่าพีอีที่สูสีกัน ขณะที่โบรกเกอร์เฉลี่ยราคากันให้ไม่น้อยกว่า 5 บาทเห็นๆ
แนวโน้มกราฟของ Synex วกกลับมาอีกรอบหนึ่ง หลังจากขึ้นแรงไป 5.90 บาทจากนั้นถูกขายทำกำไรออกมาตามรอบตามวัฎจักรราคา และเริ่มตั้งลำได้ก็วันนี้เอง โดยกราฟ 120 นาทีเริ่มวกกลับมี Mstoch โค้งขึ้นในแนว Oversold ส่งสัญญาณการ rebound ลุ้นระหว่าง 4.40-4.60 บาท ขอให้โชคดี